**goană de vânt**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

GOANĂ ÎN VÂNT

Prin livezi tac iubiri şi cireşi de amar

şi un scâncet de rai pe-un final de abis,

când te-mbraci cu câmpii de un verde plenar

te doresc printre miei şi zăpezi de cais,

Eu sunt liberul om alergând pe un cal

cu potcoave de lut şi zăbale de crini,

un blestem muribund înhămat vertical,

galopând în genunchi pe-o planetă de spini

Mă hrănesc cu-amintiri şi beau norii turbaţi,

primăverile-mi sunt scrijelite în brazi

când te vreau printre flori de salcâmi scuturaţi

tot prezentul de ieri mi-e trecutul de azi

Port în gând cicatrici şi tristeţi de copaci

şi pe tine suavă în visul de fragi

şi-ţi sărut rănile risipite- ntre maci

când dispari ca un mit în pădurea de fagi

Azi sunt sânge iar mâine voi fi necuvânt,

străbătând depărtări cu sclipiri de opal,

vorbele-mi sunt o goană de fluturi în vânt,

spulberaţi pe un câmp sub un tropot de cal...